Dêrsîmo ke bi serran o yeno waştene ke elewîyê ci bêrê asîmîlerdene de serranê peyênan de bi paştdayîşê dewlete xeylêk tarîqatî binê nameyê komele, dezgehê paştdayîşî û waqifan de yenê ronayene. Platformê Hêzanê  Kede û Demokrasîyî yê Dêrsimî Kuçeyê Sanatî de bi eşkerayîyêke protesto kerd.
Eşkerayîye de ame vatene ke Unîversîteyî seba ke bajarî hetê sosyal, ekonomî, kulturî aver şirê yenê ronayene la Ûnîversîteya Munzîrî ronayîşê xo ra  nata Dêrsimî ser o tesîro xirab keno û o îmajê tacîz û tecawuzî têna zirar unîversîte nêdano zirar dano bajarî zî.
Eşkerayîye de bale ameye anetene ser ke Rektor Ubeyde Îpek  wendekaranê xerîban  ê welatanê cîya cîyayan sey Fas, Somalî, Sûrîye, Arabîstanê Suîdî, Afganstan, Sûdan, Yemen, Lubnan, Fîlîstîn, Ozekîstan, Turkmenîstanî  unîversîte de ca keno ke  unîversîteyî sey baregehê tarîqatan şuxulneno û ame waştene ke o cade wezîfeyî ra bêro dûrîfînayene.
Binê eşkerayîye de morê nê partî, sendîka, komele û dezgehan esto:  SES, BES, EGİTİM SEN, TÜM BEL SEN, GENEL-İŞ, EMEP, HDP, ESP, CHP, İHD, DEDEF, PSAKD, DAD, DAM. Komeleya Paştdayîşê Cinîyan a Yenî Gunî, Komeleya Kultur û Xoza ya Dêrsimî û Înîsîyatîfê Sanatî yê Dêrsimî.
